Onafhanklike Verkiesingskommissie uitgevang | Die Vryburger
Onafhanklike Verkiesingskommissie uitgevang
August 27, 2013 - Nuus - no comments
Die Openbare Beskermer het bevind dat adv. Pansy Tlakula, voorsitter van die Onafhanklike Verkiesingskommissie (OVK), tesame met haar Uitvoerende Komitee, erg onreëlmatig gehandel het en blykbaar die Verkrygings-wetgewing oortree het.
Wanadministrasie en onbehoorlike gedrag is twee van die klagtes waarvan hulle beskuldig word. Daarbenewens is tender-prosedures asook verkrygings-prosedures vir die Riverside kantoor-kompleks as nuwe hoofkantoor in Verwoerdburg, nie nagekom nie. Dit blyk ook dat Tlakula ook 'n konflik van belange gehad het.
Bantu Holomisa, UDM-leier, het gesê dat indien Tlakula nie self bedank nie, daar voldoende rede is om haar summier af te dank.
Die verkryging van die Menlyn-perseel het ook nie volgens die bodproses plaasgevind nie terwyl die behoefte aan die perseel, ook nie geadverteer is nie. Abland, wat die kontrak gekry het om die Riverside-huurkontrak vir die OVK te beding, het 'n hanteringsfooi van tot 12% gevra, terwyl die kontrak net vir 2% voorsiening maak.
Volgens die OB het haar onbehoorlike optrede, en die nie nakoming van voorskrifte, die moontlikheid geskep dat die publiek vertroue in die OVK as staatsinstelling verloor.